Rīgā, 2021.gada 2.decembrī

Jelgavas Spīdolas Valsts ģimnāzijas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijas un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās sarunā ar akreditācijas ekspertu komisiju un pauda savu viedokli par skolas un vecāku sadarbību, kā arī visiem vecākiem, kuri atbalsta skolas ikdienas darbu un dala svētku brīžus. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Jelgavas Spīdolas Valsts ģimnāzija un tās īstenotās izglītības programmas: *Pamatizglītības otrā posma (7.- 9.klase) programma / Pamatizglītības 2.posma (7.- 9.klase) programma; Pamatizglītības 2.posma (7.-9.klase) programma;* *Vispārējās vidējās izglītības programma; Vispārējās vidējās izglītības humanitārā un sociālā virziena programma; Vispārējās vidējās izglītības matemātikas, dabaszinību un tehnikas virziena programma; Vispārējās vidējās izglītības profesionāli orientētā virziena programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Skolas direktores darbs tiek vērtēts ar kvalitātes līmeni “ļoti labi”, tādējādi atzīstot direktores augsto profesionalitāti, pieredzi un zināšanas, spēju saskatīt iespējas inovācijām un mērķtiecīgi virzīt darbu, lai nodrošinātu sekmīgu skolas ikdienu un turpmāko attīstību.

Viena no Jelgavas Spīdolas Valsts ģimnāzijas stiprajām pusēm, ko akreditācijas ekspertu komisija vēlas īpaši izcelt ir izteikta vērtīborientācija un misijas apziņa, kā pamats skolas iekšējai kultūrai un kvalitatīvam izglītības procesam. Tas ir palīdzējis nodrošināt nemainīgu izglītības kvalitāti arī laikā, kad fiziskā vide radīja izaicinājumus mācību procesa organizēšanā. Augstu novērtējama arī efektīva skolas pārvaldība. Skolas vadības komandu raksturo profesionalitāte, pieredze un spēja adekvāti novērtēt savu darbu, saskatīt skolas stiprās puses, turpmākās attīstības iespējas, gaidāmos izaicinājumus, rīkoties proaktīvi.

Skolā ir radoša un atbalstoša vide, pozitīvs mikroklimats, kas veicina ikviena skolēna personības izaugsmi un vispārcilvēcisko spēju attīstīšanu, iedrošina skolēnus un pedagogus pārmaiņām un inovācijām. Akreditācijas ekspertu komisijas skatījumā pozitīvi vērtējams daudzveidīgais izglītības process, tajā skaitā karjeras izglītības darbs un atbalsts personības veidošanā. Skolā mērķtiecīgi tiek veicinātas un atbalstītas jauniešu iniciatīvas un pilsoniskā līdzdalība.

Akreditācijas ekspertu komisija, veicot savu darbu, izmantoja šādas metodes:

1. intervijas un sarunas ar skolas direktori, vietniekiem, pedagogiem, dibinātāja pārstāvjiem, skolēniem, vecākiem, skolas padomes pārstāvjiem, atbalsta personālu;
2. 4 attālināti vadītu un 3 klātienē vadītu mācību stundu vērošana;
3. situāciju analīzes par pedagoģijas, skolvadības un skolas aktuālās darbības jautājumiem;
4. skolas virtuāla apskate kopā ar direktori un vietnieku saimnieciski administratīvajā darbā;
5. dokumentu izpēte: skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība un mācību priekšmetu stundu saraksts;
6. attālināto mācību izpēte;
7. tīmekļa vietnes informācijas izpēte.

Kā turpmāk veicamu uzdevumu akreditācijas ekspertu komisija saskatīja iespēju pilnveidot pedagogu izpratni par formatīvās vērtēšanas nozīmi mācību satura apguves procesā, nodrošinot vienotu pieeju šī vērtēšanas veida izmantošanā. Akreditācijas ekspertu komisija saskata iespējas arī atbalsta personāla savstarpējās sadarbības veicināšanai un piekrīt skolas direktores viedoklim par skolas padomes autonomijas stiprināšanu, kā vēl vienu no turpmākās attīstības vajadzībām.

Skolas kolektīvam, skolas dibinātājam, vecākiem un plašajam absolventu pulkam ir pamatots iemesls lepoties ar savu skolu!

Novēlu jums sekmīgu, abpusējā sapratnē un kopīgos mērķos balstītu turpmāko sadarbību ar skolas vadību un pedagogiem!

Ekspertu komisijas vadītāja Gunta Mālniece